GREGORIVS EPISCOPVS SERVVS seruorum dei. Dilecto in Christo filio Bernoni abbati Vizeliacensis cenobii, quod est in honore domini nostri Iesu Christi et uenerande eius gloriosae eius genitricis et beatorum apostolorum Petri et Pauli et beatae MARIAE Magdalene in pago Aualense, in finibus Burgundiae constructum, et uestris successoribus in perpetuum. Supernae miserationis respectu ad hoc uniuersalis aecclesiae curam suscepimus et apostolici moderaminis sollicitudinem gerimus, ut iustis precantium uotis benignitate nostra faueamus et libramine aequitatis omnibus in necessitate positis, quantum deo donante possumus, subuenire debeamus. Precipue tamen de uenerabilium locorum stabilitate pro debito honore summae et apostolicae sedis, cuius membrorum, quantum ex diuino adiutorio possibilitas datur nobis pensandum et laborandum esse perpendimus. Proinde iuxta petitionem tuam monasterio sanctae dei genitricis Mariae, cui tu preesse dinosceris, huiusmodi priuilegia presenti auctoritatis nostrae decreto indulgemus, concedimus atque firmamus, statuentes ut nullus regum uel imperatorum, antistitum, nullum quacunque dignitate preditum uel quemque alium audere de his, quae eidem uenerabili loco a quibuslibet hominibus de proprio iure iam donata sunt uel in futuro deo miserante iuste collata fuerint, sub cuiuslibet causae occasionis ue specie minuere uel auferre siue suis usibus applicare uel aliis quasi piis de causis pro suae auariciae excusatione concedere, sed cuncta quae ibi oblata sunt uel offerri fauente iusticia contigerit, tam a te quam ab eis qui in tuo officio loco que successerint seu ab omnibus fidelibus, perhenni tempore illibata et sine inquietudine aliqua uolumus possideri, eorum quidem usibus, pro quorum sustentatione gubernatione que concessa sunt, omnibus modis profutura. Hoc ergo ad salutem et monimentum predicti loci addere studuimus, ut nullus successorum nostrorum in hac sancta Romana sede degentium nunquam de eisdem rebus cuiquam beneficiare, commutare aut sub censu concedere uel retinere patiatur, sed censum tantummodo ob memoriam pensionis, unam uidelicet libram argenti, annis singulis successores nostri accipientes, pie paternitatis. Paschalis episcopus seruus seruorum dei. Clericis, militibus et ceteris laicis per Gallicanas ecclesias salutem et apostolicam benedictionem. Audiuimus et uix credere potuimus quod confrater noster Eduensis episcopus et archidiaconi eius uel archipresbiteri non iusticia ducti, sed emulatione compulsi uobis interdixerint Vizeliacense cenobium gratia deuotionis adire, aecclesiam introire et ad sepulchrum beatae MARIE, quod in eadem aecclesia celebratur, accedere aut aliquas oblationes opponere. Noua profecto, noua haec est interdictio sacerdotum, cum ad deuotionem uocare, non a deuotione reuocare sacerdotalis officii debitum uideatur.